
A treia patimă împotriva căreia creştinii trebuie să lupte în urcuşul spre desă- 
vârşire este iubirea de argint sau arghirofilia. Aceasta este o boală grea a 
sufletului larg răspândită şi generalizată în lumea contemporană. Fiecare 
dintre noi ne străduim din răsputeri să ne adunăm averi aici, pe pământ, să 
ducem un trai decent, spunem noi, al cărui standard creşte de la o zi la alta. Toţi 
căutăm câştiguri mari pentru a ne putea permite tot mai multe bunuri oferite din 
belşug de către societatea de consum. Ajungem astfel să trăim pentru a consuma 
şi a poseda şi nu pentru a ne mântui. Uităm că suntem fii ai lui Dumnezeu şi că 
vitală pentru noi este relaţia cu EI, încercând să stabilim relații cât mai strânse cu 


materia şi banul. In acest fel, în loc să-L avem pe Hristos că centru al existenţei, 
aşezăm în centrul vieţii noastre materia. 


De aceea, bine observă Sfântul loan Casian că patima arghirofiliei este o formă 
de idolatrie. Nu-L mai cinstim şi adorăm pe Dumnezeu, care ne-a dat viaţă, ci 
venerăm banul, căruia noi i-am dat viaţă şi pe care l-am creat spre a ne sluji şi 
înlesni existenţa. Însă în loc să-şi împlinească menirea, banul a devenit pentru 
noi un idol şi o cauză a multe suferințe. De aceea, patima iubirii de arginți este 
un obstacol greu de depăşit în calea mântuirii noastre şi trebuie să o izgonim din 
suflet, sădind în loc virtutea milosteniei şi a simplităţii. 


Sfântul loan Casian consideră această patimă deosebit de grea, pentru că ea este 
„rădăcina tuturor relelor” din care se nasc multe alte vicii. Şi aceasta pentru că, 
în vederea obţinerii câştigului râvnit, pătimaşul este în stare să facă orice com- 
promis, săvârşind orice păcat şi lăsând loc pentru pătrunderea altor patimi în 
suflet. 


Sfântul loan susţine că această patimă este străină de natura noastră. In opera sa, 
un element central îl constituie concepția despre cele două stări ale naturii 
umane. 


= Este vorba de natura originară a omului, adică starea de nepătimire şi 
puritate în care omul a fost zidit de Dumnezeu, 

= şi de natura căzută, supusă stricăciunii şi morții ca urmare a păcatului 
strămoşesc. În urma căderii în păcat („post ruinam”), această stare de 
stricăciune a devenit, din nefericire, starea „naturală a omului, iar 
păcatul, prin reprezentarea sa, devine o a doua natură. În această stare 
înclinația spre păcat se face resimţită din fragedă vârstă, încât patimile 
„par să aibă începutul în noi”. 


Însă patima iubirii de arginţi este străină chiar şi de această natură căzută, căci 
vine din afara ei. Dar pe cât de uşor poate fi evitată şi respinsă, pe atât de greu 
este de alungat. Pătrunderea acestui viciu în inima noastră este rezultatul „unei 
greşite libertăţi de voinţă”. 


Sfântul loan demonstrează că nu Dumnezeu este răspunzător de păcatele noastre 
şi de răul pe care-l săvârşim, ci noi înşine şi libertatea voinţei noastre pe care o 
folosim greşit, îndreptându-ne spre cele rele. Căci nu este de vină meşterul care 
face o unealtă de fier dacă cineva o va folosi spre a ucide, ci vinovat este, 
evident, criminalul. 


Aşadar, după ce a pătruns în suflet, acest viciu este foarte greu de izgonit din 
cauza mândriei şi a uitării de Dumnezeu a pătimaşului, care idolatrizează şi 
adoră banul şi materia. 


Sfântul loan Casian insistă foarte mult pe descrierea modului de manifestare a 
acestei patimi, lucru nemaiîntâlnit în opera sa. El însuşi motivează această 
descriere amănunţită prin faptul că fără o prezentare a cauzelor şi a manifestării 
acestei boli, bolnavilor nu le va putea fi oferită îngrijirea cuvenită, iar cei 
sănătoşi nu ar şti cum să se păzească de contaminare. 


Ca în cazul fiecărei patimi şi virtuţi despre care vorbeşte, Sfântul loan ne arată 
că patima arghirofiliei se înrădăcinează adânc în inimă şi că ea nu va putea fi 
combătută decât dacă va fi stârpită din suflet. Semnul biruinţei asupra acestui 
viciu este răceala inimii faţă de orice „para neînsemnată”. Căci păcatul nu 
înseamnă doar săvârşirea faptei rele în mod concret, ci mai ales aceasta îşi are 
rădăcina în păcatul cu inima şi cu gândul. 


Pentru izbăvirea de patima iubirii de arginţi, Sfântul loan ne îndeamnă mai întâi 
să urmăm exemplul sfinţilor, căci aceştia, prin viaţa pe care au dus-o, s-au învre- 
dnicit de intrarea în împărăţia lui Dumnezeu. Imitându-i pe aceştia, „să ne rupem 
de această lume”, adică să ne înstrăinăm de obiceiul şi mentalitatea lumii 
contemporane, care aşază banul şi materia pe primul loc. Să nu ne facem părtaşi 
freamătului lumii, pentru a nu ne slăbi puterile sufletului şi pentru a nu cădea în 
mrejele altor patimi. 


Doctoria acestei boli cumplite este, spune Sfântul loan, sărăcia, însă nu în înţe- 
lesul pe care îl are ea astăzi. Pentru acest mare teolog, sărăcia are un dublu sens. 


> Astfel, pentru monahi, ea înseamnă votul sărăciei, depus la intrarea în 
mo-nahism, adică renunțarea de bunăvoie la toate bogăţiile avute în lume 
şi la cele pe care le-ar putea dobândi în mănăstire. 

> Pentru mireni sărăcia înseamnă milostenie, privită ca o sărăcire de 
bunăvoie, în sens figurat, o renunțare din iubire şi compasiune la unele 
bunuri şi la câțiva bănuţi pentru a-i ajuta pe semenii aflaţi în nevoie şi în 
suferință. Această renunțare, prin săvârşirea ei tot mai deasă şi din toată 
inima, devine o virtute capitală pentru orice creştin, tămăduind boala 
grea a arghirofiliei. 


Scopul milosteniei, al renunţării la o părticică din câştig, este de a-l face pe cel 
pătimaş să nu mai preţuiască atât de mult materia, să-şi dezlipească inima de ea 
şi să o apropie de Dumnezeu, revenind astfel la normalitate. Astfel, el îşi 
schimbă reflexele egocentrice de a aduna şi de a strânge în favoarea propriei 
persoane, în reflexele jertfelnice de a se dărui pe sine în iubire desăvârşită lui 


Dumnezeu şi semenilor. In acelaşi timp, această sărăcire de bunăvoie, prin mila 
pe care o arătăm faţă de cei aflaţi în nevoi, atrage asupră-ne mila lui Dumnezeu, 
care ne va dărui harul izbăvirii de patima arghirofiliei. 


III.1. Originea patimii iubirii de arginţi 


„A treia luptă o avem de dat împotriva filarghiriei, pe care o putem numi 
dragoste de bani. Este un război străin de natura noastră, care porneşte... ori din 
lâncezeala unei minţi bolnave şi amorţite..., ori dintr-o dragoste căldicică faţă de 
Dumnezeu. Căci celelalte vicii, altoite naturii omeneşti, par să aibă începutul în 
noi, parcă născându-ne cu ele. Foarte strâns legate de carnea noastră, şi mai de 
aceeaşi vârstă cu ea, apar în fiinţa noastră înainte de a fi în măsură să facem 
deosebire între bine şi rău, şi, deşi chiar de la început pun stăpânire pe om, 
totuşi, după o lungă osteneală, pot fi biruite. 


Această boală, însă, vine asupra noastră mai târziu şi din afară şi cu cât mai uşor 
poate fi evitată şi respinsă, cu atât devine mai primejdioasă decât toate şi mai 
greu de alungat; dacă, neluată în seamă la început, a şi pătruns în inimă, ea a- 
junge rădăcina tuturor relelor din care ies vlăstarele multor alte vicii (II Timotei 
6, 10). 


Oare nu vedem, de pildă, mişcările spontane ale cărnii, nu numai la copii; care, 
fiind în stare de nevinovăție, încă n-au ajuns să facă deosebire între bine şi rău, 
dar chiar la cei micuţi, până şi la sugari? Fără să se vădească în ei nici cel mai 
mic semn al plăcerii, totuşi, dintr-un imbold natural, ei arată că posedă mişcările 
proprii cărnii. Nu vedem chiar la cei foarte mici violentele înțepături ale mâniei 
şi nu observăm adesea că, mai înainte de a fi ajuns a cunoaşte virtutea răbdării, 
sunt sensibili la nedreptăţile pe care le suferă şi simt până şi jignirile unor vorbe 
spuse în glumă! 


Ba uneori, sub impulsul mâniei, până şi dorinţa de a se răzbuna ar avea-o dacă 
nu le-ar lipsi puterea. Nu spun asta ca să dau vina pe condiția noastră umană, ci 
ca să arăt că dintre aceste îmboldiri, pe care le resimţim, unele sunt altoite în noi 
şi chiar cu folos, altele sunt introduse însă din afară în noi, din cauza nepăsării, 
sau a unei greşite libertăţi de voinţă. 


Într-adevăr, pornirile naturale ale cărnii, menţionate mai sus ne-au fost altoite cu 
folos trupului nostru de Providenţă pentru refacerea neamului omenesc, deci 
pentru a-i îmboldi pe oameni să-şi lase urmaşi, nu pentru a se deda desfrâului şi 
adulterului, fapte osândite chiar prin autoritatea legii. 


Chiar înțepăturile mâniei, nu ne dăm seama că ne-au fost rânduite cu un scop 
foarte sănătos, ca, indignându-ne împotriva viciilor şi rătăcirilor noastre să ne 


lăsăm stăpâniţi mai degrabă de virtuţi şi de râvne spirituale, arătând lui Dumne- 
zeu toată dragostea, iar fraților îngăduinţă! 


Știm cât de folositoare ne este chiar tristeţea, care odată modificată într-o simţire 
potrivnică, este numărată printre celelalte păcate. Într-adevăr, întristarea cea 
după frica de Dumnezeu este foarte trebuitoare şi foarte pierzătoare cea după 
lume, după cum spune apostolul: «Căci întristarea cea după Dumnezeu aduce 
pocăință spre mântuire, fără părere de rău; iar întristarea lumii aduce moarte» (II 
Corinteni 7,10). 


Deci, dacă am spus că aceste îmboldiri ne-au fost altoite în suflet de către Crea- 
tor, nu va fi făcut răspunzător EI că, folosindu-ne rău de ele, am preferat să le 
întoarcem spre vătămătoare slujiri, şi ţinem să ne întristăm pentru profituri 
sterpe şi lumeşti, nu pentru căinţa mântuitoare sau pentru alungarea viciilor, ori 
ne mâniem fără folos, nu împotriva noastră, ci contrar poruncii lui Dumnezeu, 
împotriva fraților noştri (Matei 5,22). 


Și, dacă cineva a voit să folosească spre uciderea celor nevinovaţi, fierul cel 
rânduit pentru o slujire folositoare, nu va fi găsit vinovat meşterul acelui obiect, 
dacă ceea ce a făcut el bun şi trebuitor pentru înlesnirea vieţii, l-a folosit celălalt 
pentru a ne aduce vătămare. 


Totuşi, afirmăm că unele vicii se înfiripă fără nici o cauză naturală de mai 
înainte, ci după bunul plac numai al unei voințe nesănătoase şi rele, aşa cum este 
păcatul pizmei şi cel al filarghiriei. Acestea, nestârnite de un imbold natural şi 
deci neavând cauzele în noi înşine, sunt contractate din afară. Cu cât sunt mai 
uşor de ferit şi mai lesne de ocolit, cu atât mai bolnavă fac totuşi mintea odată 
ocupată şi stăpânită de ele şi cu greu o lasă să-şi mai redobândească sănătatea: şi 
aşa se întâmplă... mai ales pentru că, punându-și templul virtuţilor pe o altă 
temelie, nu merită să atingă culmea desăvârşirii. 


Pentru aceasta nimănui să nu 1 se pară neînsemnată şi de disprețuit această boală, 
care, aşa cum foarte uşor poate fi ocolită, pe atât de greu poate fi lepădată, când 
a apucat să pună stăpânire pe cineva. Căci ea este izvorul şi rădăcina tuturor 
viciilor şi devine vatră încinsă, de nestins, a ticăloşiei, cum spune apostolul: 
«căci iubirea de arginţi», adică dragostea de bani «este rădăcina tuturor relelor»" 
( Timotei 6, 10) („, Aşezămintele... ”, cartea a Vil-a, cap. I-VI, pag. 198-199). 


III.2. Manifestările „filarghiriei” şi folosul cunoaşterii lor 
„Ajungând în stăpânirea banului râvnit |pătimaşul] se chinuie mai amarnic şi 


mai înverşunat cum să-l sporească, neliniştit unde să-l ascundă şi cui să-l încre- 
dinţeze. Este apoi apăsat de o mai strivitoare grijă, ce să cumpere cu el, sau prin 


ce negoţ ar putea să-şi dubleze câştigul. Când şi acest lucru i-a reuşit după 
dorință, o mai lacomă foame de aur i se trezeşte în inimă şi-l aţâţă cu atât mai 
înverşunat cu cât acum punea deoparte un mai mare câştig. Căci, o dată cu 
sporirea banilor, se dezlănţuie o sălbatică lăcomie în el. Atunci, în sfârşit, îşi 
făgăduieşte o viaţă lungă, bătrâneți gârbovite, beteşuguri multe şi felurite, care 
n-ar putea fi suportate la bătrâneţe fără o sumă mai mare de bani strânsă la 
tinereţe. 


Aşa este prins bietul suflet în încolăcirea de şarpe. În timp ce arde de dorinţa de 
a-şi spori cu o şi mai mare ticăloasă grabă această avuţie, rău strânsă, el se 
aprinde înlăuntrul lui de o boală ce-l sfâşie mai cumplit. Stăpânit numai de 
dorinţa de câştig, văzul inimii lui nu-i îndreptat spre nimic altceva decât de unde 
ar putea să câştige bani... Nici o credință nu i se mai vede în clipa când i-a 
zâmbit vreo speranţă de câştig. 


De acum nu se mai înfioară de nici o minciună, de nici un jurământ, de nici un 
furt; nu mai şovăie să-şi calce cuvântul dat, să răbufnească în vijelia unei mânii 
pierzătoare, dacă din vina cuiva a pierdut vreun câştig sperat, şi nu stă în 
cumpănă să treacă peste măsura la care-l obligă cinstea şi umilinţa. Aurul şi 
speranţa de câştig ajung să ţină loc de Dumnezeu pentru el în toate momentele. 


De aici, fericitul apostol văzând otrăvurile primejdioase ale acestei boli, a 
declarat că ea este nu numai rădăcina tuturor relelor, dar chiar o închinare la 
idoli, când zice: «Şi lăcomia , care este o închinare la idoli» (Coloseni 3, 5). 


Observ deci la câtă decădere l-a dus pas cu pas această patimă, care, prin glasul 
apostolului, ajunge să fie numită chiar închinare la idoli sau la statui. Din 
această cauză, uitând de chipul său de înfăţişarea lui Dumnezeu, pe care, slujind 
cu dăruire lui Dumnezeu, ar fi trebuit s-o păstreze nepătată în sine însuşi, în 
locul lui Dumnezeu a preferat să privească şi să iubească chipuri de oameni 
săpate în aur. 


Coborând astfel treaptă cu treaptă, se cufundă într-o stare din ce în ce mai 
ticăloasă, încât, nestrăduindu-se de aici încolo să mai păstreze, nu voi zice, 
vreuna din virtuțile umilinţei, dragostei sau supunerii, dar nici măcar umbra lor, 
se mânie de orice, murmură şi oftează..., şi, nemaipăstrând respect pentru 
nimeni, este dus spre prăpastie, ca un cal sălbatic nesupus frâului... 


.... ȘI, măcar că dispune de bani puşi pe ascuns la păstrare, se plânge că nici chiar 
încălțăminte şi îmbrăcăminte n-are... 


„.. Patima... nu-i mai îngăduie să respecte nici ceasurile de rugăciune, nici 
măsura posturilor..., nu-l lasă să-şi îndeplinească nici îndatoririle unor activităţi 


oneste, numai să-şi poată sătura apriga patimă de bani sau să-şi satisfacă tre- 
buinţele zilnice. Crezând că-şi stinge dogoarea patimii câştigând, şi-o aprinde şi 
mai mult. 


Unii, alunecând de aici spre adâncul prăpastiei sunt duşi într-o prăvălire fără 
oprire spre moarte... în atât de vătămătoare şi nimicitoare îndeletniciri se pierd 
încât se rostogolesc până în fundul iadului, o dată ce refuză să se călăuzească 
după acea povaţă a apostolului, ca «având hrană şi îmbrăcăminte, cu acestea să 
fim îndestulaţi». Dimpotrivă, «voind să se îmbogăţească, cad în ispită şi în cursa 
diavolului şi în multe pofte nebuneşti şi vătămătoare, ca unele care cufundă pe 
oameni în ruină şi pierzanie. Căci iubirea de arginţi este rădăcina tuturor relelor 
şi cei ce au pofitit-o cu înfocare au rătăcit de la credinţă, şi s-au străpuns de multe 
dureri» (1 Timotei 6, 8-10). 


Să nu i se pară nimănui cerinţele acestea drept lucruri fără rost şi supărătoare. 
Negreşit, fără a fi înfățişat mai întâi felul rănilor şi fără a fi cercetate începutul şi 
cauzele bolilor, nici bolnavilor nu le va putea fi asigurată îngrijirea cuvenită şi 
nici celor sănătoşi putinţa de a-şi păstra o sănătate desăvârşită”. (Ibidem, cap. 7, 
8, 11-13, p. 200-203) 


11.3. Tămăduirea patimii 
Urmarea exemplului sfinţilor 


„Să fim imitatorii apostolului şi ai întregii Biserici primare sau ai Părinților, care 
în vremile noastre sunt urmaşii virtuţilor şi desăvârşirii acestora. Să nu ne 
împăcăm cu propriile noastre judecăţi, făgăduindu-ne desăvârşirea evanghelică 
după această călduţă şi nenorocită stare de credinţă. Dimpotrivă, mergând pe 
urmele acestora, să căutăm a nu ne mai amăgi singuri, ci să tindem spre aşa o 
disciplină..., încât, rupându-ne cu adevărat de această lume, să nu mai păstrăm, 
sub imboldul credinţei, nimic din cele ce am disprețuit” . (Ibidem, cap. 18, p. 
207) 


Alungarea patimii din inimă 


„Prin urmare... să alungăm din inimă şi acest duşman primejdios, care, pe cât de 
uşor poate fi biruit, pe atât de ruşinos şi deplin de ocară este a fi biruit de el... 


O biruinţă desăvârşită şi un triumf definitiv va dobândi cel a cărei conştiinţă nu 
va fi pângărită, precum se spune, nici chiar de o para. Căci cel atras de o sumă, 
oricât de mică, o dată ce lăcomia a prins rădăcini în inima lui, nu-i posibil să nu 
se aprindă mai departe de văpaia unei dorinți şi mai mari. 


Ostaşul lui Hristos va fi biruitor, şi chiar ferit şi la adăpost de orice asalt al 
lăcomiei, atâta timp cât duhul cel rău nu va fi semănat în inima lui porniri spre 
această patimă. De aceea, oricât de atenţi trebuie să fim în general la capul 
şarpelui, în toate felurile de păcate, aici însă mai ales se cuvine o veghe şi mai 
trează (Facere 3, 15). Odată pătruns în inimă, hrănindu-se din propria-i substanță 
va stârni incendii mai aprinse. Pentru aceasta trebuie nu numai să ne ferim de a 
fi în stăpânirea unor sume de bani, dar chiar şi dorinţa după ei s-o alungăm cu 
totul din suflet. Căci trebuie evitate nu atât efectele lăcomiei de bani, cât mai 
ales stârpită din rădăcini patima de bani; nu ne va fi de nici un folos a nu avea 
bani, dacă dorinţa de a-i avea stăruie în noi. 


Chiar fără a avea bani, poate suferi cineva de boala lăcomiei de avere şi să nu-i 
aducă nici un folos sărăcia, dacă n-a fost în stare să-şi stârpească această patimă, 
complăcându-se în lipsă, nu ca urmare a virtuţii, ci constrângându-se cu durerea 
inimii să poarte povară la care e o-bligat. 


Aşa cum declară cuvântul evanghelic că pot fi în păcatul desfrânării chiar cei cu 
trupul nepângărit, tot astfel, după simţământul şi mintea lor, pot fi osândiţi la un 
loc cu cei avari chiar cei foarte lipsiţi de bani (Matei 5, 29): căci le-a lipsit 
acestora prilejul de agonisire, nu şi pofta, a cărei alungare dă în mod obişnuit 
mai mult drept la cunună înaintea lui Dumnezeu decât constrângerea. Deci să ne 
silim să nu se risipească în van câştigul ostenelilor noastre. Căci este un lucru 
dureros să înduri urmările sărăciei şi lipsurilor şi să pierzi roada atâtor strădanii 
din vina unei voințe bolnave”. (Ibidem, cap. 21-22, p. 207-208) 


luda Iscarioteanul - pildă a urmărilor neizgonirii acestei patimi din inimă 


„Vrei să afli cât de primejdioase şi nimicitoare lăstare dă această patimă, spre 
pieirea cui le-a lăsat să ardă şi cum se dezvoltă într-un frunziş de tot felul de 
vicii, dacă nu va fi stârpită din rădăcini? Uită-te la Iuda, cel socotit în numărul 
apostolilor, cum l-a dus la pierzanie cu otrava lui acest şarpe, al cărui cap n-a 
vrut să-l strivească la vreme. Prins în plasa lăcomiei, într-o cât de adâncă 
prăpastie l-a împins, de l-a convins să vândă pe Răscumpărătorul lumii şi 
Mântuitorul neamului omenesc, cu treizeci de arginţi! Acesta n-ar fi alunecat 
niciodată până la o atât de josnică trădare, dacă nu s-ar fi molipsit de boala 
patimii de bani şi nu s-ar fi obişnuit să-şi însuşească pungile încredințate lui 
(loan 12,6). 


Este o pildă destul de clară şi înfricoşătoare a puterii tiranice, care, cum am mai 
spus, o dată ce a robit sufletul cuiva, nu-i mai îngăduie să respecte nici o regulă 
a onestităţii şi nu se simte sătul cu nici un câştig, oricât de mult ar agonisi... 


După ce luda a primit pungile destinate ajutorării săracilor, lăsate în seama lui, 
ca doar, săturându-se în fine din belşugul banilor, să-şi pună frâu patimi lui 
aprinse, atâta bănet i-a învăpăiat inima de o sete şi mai arzătoare până într-atât, 
încât nu se mai mulțumi să sustragă pe ascuns pungile, ci ajunse să-L vândă pe 
Domnul. Acestei patimi dezlănţuite nu-i mai ajunge nici grămada tuturor bogă- 
țiilor”. (Ibidem, cap. 23-24, p. 208-209) 


Tămăduirea prin milostenie, văzută ca sărăcire de bunăvoie 


„Căci nu prin bogății, ci prin sărăcie i se pune capăt acestei patimi dezlănţuite”. 
(Ibidem, cap. 23, p. 208) 


„Totuşi, nici un sărac să nu se întristeze de asta, căci nu-i om care să nu aibă ce 
părăsi. Oricine şi-a stârpit din rădăcină orice dorinţă de a poseda ceva, a renunţat 
la toate bunurile lumii. 


Deci, biruinţa desăvârşită asupra patimii de bani este a nu îngădui să stăruie în 
inima noastră nici cea mai slabă flăcăruie pentru o oricât de neînsemnată pară, 
ştiind neîndoios că mai târziu nu vom fi în stare să stingem focul stârnit în noi 
nici de cea mai mică scânteie”. (Ibidem, cap. 27- 28, p. 210) 


„Căci dacă toate roadele renunţării noastre... ajung zadarnice, ne va putea fi 
adresat şi nouă acel cuvânt spus bogatului din Evanghelie, prin glasul Domnului: 
«Nebune! în această noapte vor cere de la tine sufletul tău. Şi cele ce ai pregătit 
ale cui vor fi?»" (Luca 12, 20). (Ibidem) 


111.4. Virtutea milosteniei este câştigată de cei ce dăruiesc din roadele 
muncii mâinilor lor, nu de cei leneşi 


„Aşa cum le spunea Tesalonicenilor că a muncit pentru a le da un model de 
imitat, la fel şi aici adaugă ceva asemănător, când zice: «Toate vi le-am arătat 
vouă, căci, ostenindu-vă astfel, trebuie să-i ajutaţi pe cei slabi», desigur, cu 
mintea sau cu trupul. Adică să ne grăbim a-i reface pe aceştia mai degrabă prin 
truda noastră şi cu banii agonisiţi din sudoarea muncii, şi nu din prisosul 
belşugului, sau cu banii puşi deoparte, ori din dărnicia şi avutul altuia. Şi tocmai 
acest lucru spune că este porunca Domnului: «Fiindcă EI însuşi, adică Domnul 
lisus, a zis: mai fericit este a da decât a lua» (Fapte 20, 35). 


Mai fericită este dărnicia binefăcătorului decât lipsa nevoiaşului, dărnicie făcută 
nu din banii câştigaţi din necinste şi rea credinţă, sau din comorile ascunse ale 
zgârceniei, ci cea din rodul muncii personale şi din sudoare sfântă. 


De asemenea, «este mai fericit a da decât a lua», deoarece deşi sunt deopotrivă 
de săraci şi cel ce primeşte şi cel ce dă, totuşi acesta, prin osteneala lui se 
străduieşte să agonisească şi pentru satisfacerea trebuinţelor lui şi să dăruie cu 
pioasă râvnă celui în nevoie, împodobit cu un dublu har, el se bucură şi de 
deplină sărăcie a lui Hristos, prin lepădarea de bunurile sale, dar îşi îngăduie şi 
dărnicia celui bogat, prin osteneala şi simţirea lui. Cel dintâi cinsteşte pe 
Dumnezeu prin cuvenitele strădanii, închinându-l în dar din roadele dreptăţii 
sale, celălalt însă, moleşit de toropeala trândăviei şi de nepăsare, se dovedeşte 
nevrednic”. (Ibidem, cartea a X-a, cap. 18-19, p. 236) 

lubirea de argint sau 
arghirofilia este o boală 
grea a sufletului, larg 
răspândită si generalizată în 
lumea contemporană. Fiecare 
dintre noi ne străduim din răsputeri 
să ne adunâm averi aici, pe 
pământ, să ducem un trai decent, 
spunem noi, al cărui standard crește 
de la o zi la alta. Toti căutăm câștiguri 
mari pentru a ne putea permite tot mai 
multe bunuri, oferite din belsug de către 
societatea de consum. Ajungem astfel 
să trăim pentru a consuma și a poseda și 
nu pentru a ne mântui. Uităm ca suntem 
fii ai lui Dumnezeu și că vitală pentru noi 
este relatia cu EI. În acest fel, în loc să-l 
avem pe Hristos ca centru al existentei, 
asezăm în centrul vietii noastre materia. 
De aceea bine observă Sf. loan Casian 
că patima arghirofiliei este o formă de 
idolatrie. De aceea patima iubirii de 
arginti este un obstacol greu de 
depăsit în calea mântuirii noastre și 
trebuie să o izgonim din suflet, 
sădind în loc virtutea milosteniei si 

a simplității. 

